După ce Irina Tănase, iubita lui Liviu Dragnea, i-a dedicat fostului lider al PSD o poezie, în ziua în care împlinește 57 de ani, și Mihai Fifor, secretarul general al PSD, i-a adus un omagiu acestuia.

Mihai Fifor a optat pentru o poezie scrisă de un român, Eugen Jebeleanu.

Născut în 1911, la Câmpina și decedat în 1991, Eugen Jebeleanu a fost un academician, poet, publicist și traducător român, membru al Partidului Comunist Român.

Social-democratul a postat pe profilul personal de Facebook, poezia „Hanibal”:

„Nimeni n-avea ceea ce el avea,

superba lui trufie

şi elefanţii

şi labele lor sfărâmând vertebrele

acestor Alpi albiţi de spaimă.

Călca, de-abia să se audă, peste stânci

şi s-auzea în lună, şi

nimeni nu mai văzuse trâmbiţele

de piatră ondulândă ale acestor fiare.

Şi n-au învins.”

Liviu Dragnea este încarcerat la Penitenciarul Rahova după condamnarea la 3 ani și 6 luni de închisoare în dosarul angajărilor fictive de la Protecția Copilului Teleorman, pe 27 mai, la o zi după alegerile europarlamentare.

Săptămâna trecută, Liviu Dragnea a avut câteva ore de speranță că va ieși din închisoare măcar o zi. El a solicitat și ar fi primit o zi de permisie, la începutul lunii noiembrie, însă directorul Penitenciarului Rahova i-a respins cererea.